***A nemtudás mint erőforrás***

**IV. Tanulás, tudás, innováció 2018’ Konferencia**

**2018. május 4., péntek 9.30-15.00 óra**

(1075 Budapest Kazinczy u. 23-27.)

A konferencia az ELTE Pedagógiai és Pszichológiai Kar

Felnőttképzés-kutatási és Tudásmenedzsment Intézet,

a Nemzeti Művelődési Intézet

és az EPALE Magyarország együttműködésében valósul meg.

*Az ELTE PPK Felnőttképzés-kutatási és Tudásmenedzsment Intézet immár negyedig alkalommal rendez országos szakmai konferenciát a felnőttképzés és tudásmenedzsment témában. Az idei, a nemtudás témakörét a középpontba állító konferencia gyakorlatorientált módon közelít a témához és jelentősen épít a gyakorló szakemberek és a mesterszakos hallgatók előadói közreműködésére.*

*A konferencia célja, hogy összekapcsolja az akadémiai világot, a szakértőket a gyakorló szakemberekkel, és a kapcsolódásokból létrejövő tudást hozzáférhetővé tegye az érdeklődők számára. A délelőtti plenáris előadások a rendszertudat tudásteremtésben és innovációban betöltött szerepével, valamint a coaching emberi erőforrás fejlesztésben mutatkozó módszertani jelentőségével foglalkozik. A délutáni három szekcióban a szakértők, közöttük egyetemi hallgatók - a nemtudás témaköréhez kapcsolódóan, a gyakorlat szintjén - az emberi erőforrás fejlesztés és munkaerő megtartás kérdéskörével, az akadályozottság dimenzióival és a coaching módszertani kérdéseivel foglalkoznak.*

*Várjuk a felnőttképzésben és humánerőforrás fejlesztésben érintett elméleti és gyakorlati szakembereket, egyetemi hallgatókat.*

**Tervezett program**

**9.30 Regisztráció**

ELTE PPK FTI és NMI stratégiai együttműködési szerződés sajtónyilvános aláírása

**10.00-10.20** **Megnyitó**

**10.20-12.00 Plenáris előadások**

**Pléh Csaba** akadémikus, az MTA Közoktatási Bizottság elnöke, a Közép-európai Egyetem vendégprofesszora: *A tudás fogalma a mai pszichológiában*

**Fábri György** dékánhelyettes, habilitált egyetemi docens, ELTE Pedagógia és Pszichológia Kar: *A Mindent Nem-tudás Egyeteme*

**Szabó Gabriella** Master Certified Coach, International Coach Federation Magyar Tagozat alelnöke: *A nemtudás élvezete*

**12.00-13.00** **Szendvicsebéd, Hallgató munkák poszterkiállítása**

**13.00-15.00 Szekciók**

*A rendezvény ingyenes. Előzetesen regisztrálni kell az* [*fti@ppk.elte.hu*](mailto:fti@ppk.elte.hu) *e-mail címen.*

**1. szekció: A nemtudás és a coaching**

**Vezeti: Lakner Szilvia PhD egyetemi adjunktus ELTE PPK: *A nemtudás megélése és ereje a fejlesztő munkában***

*Komplex, bizonytalan és változékony környezetben élünk, amelyben legkomplexebb kihívásainkat sok esetben meghatározni sem tudjuk pontosan, és nem ismerjük a megfelelő megküzdési módokat. Amikor elérünk a tudásunk határára, és ott állunk az ismeretlen, nemtudás „birodalma” előtt, ösztönösen meglévő tudásunkba kapaszkodunk, azonnali megoldásokat keresünk, vagy teljes egészében megpróbáljuk kerülni a helyzetet. Olyan helyzetekben is kapaszkodunk a tudásba, amikor az leginkább korlátoz bennünket, és ezzel – paradox módon – éppen az új tudás megszerzését és a fejlődést akadályozza. Ezért az emberi erőforrás fejlesztésben nagy szerepe van annak, hogy hogyan kezeljük ezt a bizonyos határzónát. A határzóna a fejlesztési munkában –egyéni, csoport és szervezet szintjén is – egy termékeny, lehetőségekben bővelkedő terület.*

*A szekció felvezető előadásában arra nézünk rá, hogy milyen lehetőségeket rejt a nemtudás, és mi történik akkor, amikor megérkezünk tudásunk határzónájába, amely a jelenlegi megszokott világunkat elválasztja attól, ami különös, magyarázatra szoruló, felfedezetlen vagy felfedezhetetlen.*

**Szabó Gabriella, Master Certified Coach, International Coach Federation Magyar Tagozat alelnöke: *Ne érteni akard, csak kapcsolódj! - A csoportos coaching tapasztalati megélése***

A coaching szakmában alapvetés, hogy a coach nem akarja tudni, hogy mi lenne az ügyfele megoldása, következő lépése a témájában. Az ügyfél a szakértője a saját életének. Mégis ez a legnehezebb feladat: kitisztítani, kiüríteni az elmét, belépni a másik világába, anélkül, hogy fejlesztő szakemberként a saját gondolatainkkal megzavarnánk.

A cselekvésorientált csoport coaching, amit a Watson Coach Iskola képvisel, ebben különleges lehetőséget ad. A vizualitás, a dolgok megjelenítése, a realitástöbblet használata, a pszichodramatikus eszközök lehetővé teszik, hogy a coach úgy kísérje az ügyfelét, hogy közben "csak" rendezze a munkát, és a forgatókönyv alakítása végig az ügyfél kezében maradjon. A coach kapcsolódhat kreatívan, professzionálisan, a "nem tudás" boldogságában!

**Czagler Zsuzsanna Associate Coach, Valued Inspired People Coaching Center vezetője:** *A „Nem tudom” állapot, mint a jövő újraírási lehetőségének hasznos útirányjelzője*

Coachként nagyon sokszor találkozom azzal a jelenséggel, hogy sok ember mindennapi problémáit a már kialakult viselkedési rutinokkal gondolati és érzelmi sémákkal oldja meg, majd egyszer csak rádöbben, hogy „nem tudom, miért csinálom ezt, vagy nem tudom, miért nem csinálok valami mást, amit viszont szeretnék.”. Ez az elakadás akár évekig is tarthat és az érintett ugyanabban a helyzetben tipródik, aminek messzemenő negatív következményei is lehetnek.

De lehet egy helyzethez kíváncsian közelíteni, mint valami felfedezni-, megfejtenivaló újdonságot. Közben rájönni, hogy mit szolgált, mi volt az eredeti célja a rutin viselkedésnek és elgondolkodni azon, hogy „MIÉRT is csinálom, amit csinálok”. E felismerés révén hirtelen kitárul egy másik világ: az érintett rájön arra, hogy ha akar, akkor érzelmileg, gondolatilag tud másként viszonyulni és másként viselkedni az adott helyzetben. Ekkor máris megváltoztathatónak látszik a jövő, kijöhet a mókuskerékből és újraírhatja élete további menetét.

A szekcióelőadás néhány magánéleti és munkahelyi esettel illusztrálja, hogy milyen következményei lehetnek az „elhessegetős” vagy a „kíváncsi” hozzáállásnak. Bemutatja, hogy munkahelyi környezetben milyen egyszerű eszközzel lehet a tudatosítást meggyorsítani.

A „nem tudás” tényének felismerése és ehhez történő kíváncsi viszonyulás a kulcs ahhoz, hogy változtathassunk és jobbá tegyük életünket, sikeresebbek legyünk a munkában.

**2. szekció: A nemtudás különböző nézőpontból**

**Vezeti: Kraiciné Szokoly Mária, c. egyetemi docens, ELTE PPK:** *A nemtudás jelensége különböző nézőpontból*

*A tudás mibenlétének, a tanulás hatékonyabbá tételének kérdése napjainkban számos tudományterület számára vet fel kutatási kérdéseket, miközben e kérdésekre sürgető válaszokat vár a gazdaság, amelynek köztudottan a felnőttkori tanulás, a munkavállalók folyamatos megújulási képessége jelenti a legfőbb erőforrást. Számos nemzetközi összehasonlító kutatás és mérés azt mutatja, hogy Magyarország mind az élethosszig tartó tanulás, így a felnőttképzés vonatkozásában, mind a munka világában fontos alapképességek és kulcskompetenciák tekintetében a nemzetközi mezőny végén kullog, annak ellenére, hogy az elmúlt évtizedben számos dokumentum hívta fel a figyelmet e jelenség veszélyeire és jelentős pályázati forrásokat fordítottak a felnőttoktatás és -képzés fellendítésére, kiemelten a hátrányos helyzetű és alulképzett társadalmi csoportok felzárkóztatására. E szekciómunka keretében a nemtudás kérdéskörét három különböző, de kiemelkedően fontos nézőpontból vizsgáljuk: a munkaerőpiac elvárásaiból kiindulva érintjük az akadályozottsággal küzdő csoportok sajátosságait, végül az andragógia kutatás aspektusából kitekintünk a nemtudás mint erőforrás fogalmára, tartalmára.*

**Felméry Krisztina, Academic Relations & Employer Branding Lead, TATA Consultancy Services Hungary: Tanulás, tudás, változás a munkaerő-piacon**

Az előadás a munkavállalók és álláskeresők „nemtudás” problémáját egy multikulturális szervezet szemszögéből járja körül. Mit igényelnek a mai szervezetek: kész tudással rendelkező munkatársat vagy inkább maguk szeretnék fejleszteni a szükséges kompetenciákat? Milyen különbség van a szervezeti hierarchiában elfoglalt hely alapján a tudáshoz kapcsolódó elvárásokra vonatkozóan? A téma feldolgozása érinti az állásbörzéken és interjúkon tapasztalt „tudás-nemtudás” területeit, kitér arra, hogy mit lenne érdemes tudni állásra történő jelentkezés esetén, illetve hogy a jelentkezők miként kezeljék a recruiter (nem)tudásra vonatkozó kérdéseit.

**Dunás-Varga Ildikó ELTE PPK emberi erőforrás tanácsadó szakos hallgató és Kármán Bianka ELTE BGGyK egyetemi tanársegéd: Az akadályozottság dimenziói a nemtudás mezsgyéjén**

Az előadás közérthető módon reflektál a 2007-ben Magyarország által ratifikált, a fogyatékossággal élő személyek jogairól szóló ENSZ-egyezményre, amely emberi jogi megközelítéssel az akadályozottságot a társadalmi szerepvállalás mentén azonosítja. Tapasztalati szakértő vendégeink hozzászólásai gyakorlati szinten értelmezik az egyezmény egyéni és társadalmi hatását.

A szekció érinti a felnőttoktatás, a szakképzés, valamint a munkavállalás kérdéskörét, az elfogadás fontosságát, a fogyatékosság fogalmán túllépve a hallgatóság bevonásával diskurzust tervezünk az akadályozottság és a „nemtudás” értelmezéséről, kapcsolatáról, a felnőttkori tanulással foglalkozó szakemberek feladatairól és lehetőségeiről.

**Katona Gábor, ELTE PPK andragógia mesterszakos hallgató: A nemtudás andragógiai kérdései**

Az interaktív előadás a „nemtudás" témakörét andragógiai aspektusból világítja meg, és mint az andragógiai folyamatok egyik alapkérdésére fókuszál. Kitekintést ad a kompetenciafejlesztés irányaira, amelyek a várható és gyakran csupán sejthető gazdasági-társadalmi változások és szervezeti igények tükrében a munkaerő-piaci szereplők összefogását igényli.

Mit értünk „nemtudás” alatt? Rejtett tartalék? Elavult ismeret? Kiváló ám kihasználatlan skillek?

Az andragógia szempontjából ezek a személyiség fundamentális forrásai, lehetőségei.

**3. szekció: Tudás és nem tudás a közösségi művelődésben**

**Vezeti: Ponyi László egyetemi adjunktus, ELTE PPK**

*Kerekasztal beszélgetés „Tudás és nem tudás” címmel, meghívott szakemberek részvételével.*

2013-ban olyan változások indultak el a közösségi művelődés terén, amelyet méltán nevezhetünk művelődés- és szakmatörténeti jelentőségűnek. A tervezett változások alapja az a szemléletváltás lett, amely lényegében új-újabb dimenzióba igyekszik helyezni a terület szakmai tevékenységét. Az új tervezési folyamatok lényegében régi alapkérdéseken alapultak. Mit tehet a szakma a társadalmi haladás szolgálatában? Hogyan lehet a kultúra eszközrendszerével az emberek közösségein segíteni? A feltett kérdésekre adott válaszok során, a közművelődési feladatellátás terén, olyan alapelvek váltak meghatározóvá, mint a kulturális alapellátás kiterjesztése, a közösségi, értékalapú fejlesztések, a civil társadalom segítése, gazdaságfejlesztés a kultúra segítségével. Olyan mérföldkövekről lehet ma már beszélni, mint a megyei feladatellátás teljes megújítása, a kulturális közfoglalkoztatás bevezetése, a szakfelügyelet, a statisztika, a minőségfejlesztés reformja, a felnőttképzés újragondolása, stratégiai együttműködések megkötése, az értéktári rendszerbe való bekapcsolódás, a kulturális törvény módosítása. Ezeket a változásokat értelemszerűen kísérte a felsőoktatási szakemberképzés átalakulása, az a fentiekből is következő igény, hogy a szakterület felsőoktatási és tudományos-akadémiai pozíciója megerősödjék. Ezt szolgálta a közösségi művelődés tanár szak, a közösségszervezés BA szak alapítása és indítása. Paradigmatikus változásra utal, hogy a szervezetben, a tevékenységben és a finanszírozásban, a szakmai utánpótlásban egyaránt gyökeres változások tanúi lehetünk. Ezek a változások átrajzolják a szakmai tudás és nem tudás, az új tudás és új nemtudás koordinátarendszerét is. A kerekasztal résztvevői arra keresik a választ, hogy 2018-ban milyen értelemben beszélhetünk közösségi tanulásról, közösségi tudásról? Milyen szakmai kompetenciákra fókuszáljon a közösségi szakemberképzés? Mit tesz mindezek érdekében az NMI Művelődési Intézet és mit a szakminisztérium?